CELEX: 52016PC0461
Language: hr
Date: 2016-07-14
Title: Prijedlog UREDBE EUROPSKOG PARLAMENTA I VIJEĆA o izmjeni Uredbe (EU) br. 345/2013 o europskim fondovima poduzetničkog kapitala i Uredbe (EU) br. 346/2013 o europskim fondovima za socijalno poduzetništvo

EUROPSKA KOMISIJA
            Bruxelles, 14.7.2016.
            COM(2016) 461 final
            2016/0221(COD)
            Prijedlog
            UREDBE EUROPSKOG PARLAMENTA I VIJEĆA
            o izmjeni Uredbe (EU) br. 345/2013 o europskim fondovima poduzetničkog kapitala i Uredbe (EU) br. 346/2013 o europskim fondovima za socijalno poduzetništvo
            (Tekst značajan za EGP)
            {SWD(2016) 228 final}{SWD(2016) 229 final}
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Ovim se prijedlogom želi izmijeniti Uredba (EU) br. 345/2013 Europskog parlamenta i Vijeća od 17. travnja 2013. o europskim fondovima poduzetničkog kapitala
                  1
                („Uredba (EU) br. 345/2013”) i Uredba (EU) 346/2013 Europskog parlamenta i Vijeća od 17. travnja 2013. o europskim fondovima za socijalno poduzetništvo („Uredba (EU) br. 346/2013”)
                  2
               .  
            
            
               Ovaj bi se prijedlog trebao uzeti u obzir kao dio širih napora kojima se želi potaknuti ulaganja u rastuća i poduzetnički usmjerena društva. Plan ulaganja za Europu
                  3
                 sadržava sveobuhvatnu strategiju za promicanje otvaranja radnih mjesta, rasta i ulaganja. Glavni je element Plana ulaganja Akcijski plan o izgradnji unije tržišta kapitala
                  4
               , kojim se želi smanjiti fragmentiranost tržišta kapitala, ukloniti regulatorne prepreke za financiranje ekonomije i povećati ponudu kapitala poduzećima uspostavljanjem doista jedinstvenog tržišta kapitala. Planom ulaganja za Europu želi se još više mobilizirati dodatna privatna ulaganja korištenjem javnih fondova s pomoću Europskog fonda za strateška ulaganja („EFSU”)
                  5
               . U okviru toga, uspostavlja se i Sveeuropski fond fondova za ulaganja u europski poduzetnički kapital kako bi se privatna ulaganja usmjerila prema tržištima poduzetničkog kapitala u Europi. Tako će kapital privatnog sektora biti ojačan potporama EU-a u cilju usmjeravanja kapitala velikih institucijskih ulagatelja prema europskom poduzetničkom kapitalu kao vrsti imovine i jačanju učinka potpora EU-a europskoj industriji poduzetničkog kapitala. 
            
            
               Mehanizmi europskih fondova poduzetničkog kapitala („EuVECA”) i europskih fondova za socijalno poduzetništvo („EuSEF”) uspostavljeni su kako bi se sudionicima na tržištu pružile nove prilike za prikupljanje i ulaganje kapitala u inovativna mala i srednja poduzeća („MSP-ovi”) i socijalna poduzeća diljem Europe. Kao sektor koji može generirati stvarni rast i prinose, MSP-ovi su vrlo važni za gospodarstvo EU-a. Dok se iz fondova EuVECA pruža potpora mladim i inovativnim poduzećima, fondovi EuSEF usredotočeni su na poduzeća čiji je cilj ostvariti pozitivan društveni učinak.
            
            
               Kada je riječ o razvoju, rastu i uspjehu jednog MSP-a, vrlo su važni čimbenici upravo izvor i dostupnost financiranja. Kako bi se promicala nova područja rasta i krenulo u smjeru gospodarstva vođenog inovacijama, potrebno je jačati nove načine financiranja kojima bi se podržala novoosnovana poduzeća, inovativni MSP-ovi i socijalna poduzeća. Budući da banke obično nemaju tolike mogućnosti osiguravanja takvih načina financiranja, ključ za financiranje rasta tog segmenta gospodarstva EU-a jest upravo dostupnost poduzetničkog kapitala i kapitala u području socijalnog poduzetništva. Nedostatnost takve vrste financiranja često je istaknuta kao prepreka koju je potrebno ukloniti da bi se na razini EU-a ostvario gospodarski rast. Osim toga, kada je riječ o tržištu poduzetničkog kapitala, umjesto da se približava rezultatima SAD-a, EU sve više za njim zaostaje. Unatoč tome što su im gospodarstva približno jednake veličine, SAD svojim poduzećima, uključujući MSP-ove, pruža više rizičnog kapitala. Prema Akcijskom planu o izgradnji unije tržišta kapitala, da su tržišta poduzetničkog kapitala u EU-u bila duboka kao ona u SAD-u, u razdoblju od 2009. do 2014. za financiranje poduzeća moglo je biti dostupno i do 90 milijardi EUR. U 2014. je oko 90 % svih ulaganja u poduzetnički kapital u EU-u bilo koncentrirano u osam država članica: Ujedinjenoj Kraljevini, Njemačkoj, Švedskoj, Danskoj, Finskoj, Nizozemskoj, Francuskoj i Španjolskoj. Ali čak i na tim bolje razvijenim tržištima poduzetnički kapital čini manje od 0,1 % BDP-a.
            
            
               Kako bi dodatno podržala razvoj tih tržišta, Komisija želi osigurati da okviri EuVECA-e i EuSEF-a na najbolji mogući način podržavaju ulaganja u poduzetnički kapital i socijalna ulaganja. Stoga je Komisija odlučila preispitivanja predviđena u obje uredbe za 2017. provesti ranije pokretanjem preispitivanja zakonodavstva u okviru inicijative Programa za prikladnost i učinkovitost propisa (REFIT)
                  6
                za 2016. Cilj preispitivanja bio je ocijeniti dosadašnje rezultate oba okvira, prije svega jesu li bili djelotvorni, učinkoviti, dosljedni, relevantni i jesu li donijeli dodanu vrijednost EU-u. Preispitivanjem je identificiran niz čimbenika koji su prepreka razvoju tih fondova, konkretno pravila kojima se regulira način na koji fondovi ulažu u imovinu, način na koji se njima upravlja, međuodnos obje uredbe s drugim propisima o investicijskim fondovima i zahtjevi koje fondovi moraju ispuniti kako bi se mogle iskoristiti prednosti prekograničnog djelovanja.
            
            
               U Prijedlogu se navodi da još uvijek postoje drugi čimbenici, izvan njegova područja primjene, koji koče razvoj sektora poduzetničkog kapitala u EU-u, kao što su dostupnost nebankovnog financiranja ili porezni režimi, a s kojima bi se države članice trebale uhvatiti u koštac putem drugih namjenskih inicijativa. Nadalje, ti će se čimbenici rješavati i u okviru sveobuhvatnog paketa mjera Akcijskog plana za izgradnju unije tržišta kapitala kako bi se podržalo financiranje poduzetničkog kapitala u EU-u.
            
            
               •Dosljednost u odnosu na postojeće odredbe politike u predmetnom području politika
            
            
               Ovaj je prijedlog dio Akcijskog plana za izgradnju unije tržišta kapitala. Akcijski plan za izgradnju unije tržišta kapitala Komisijin je ključni prioritet i sadržava niz mjera za uklanjanje prepreka na tržištu kapitala i lakše financiranje MSP-ova. Među njima su konkretno mjere prema kojima bi banke u slučaju odbijanja zahtjeva MSP-ova za kreditiranje trebale pružati više povratnih informacija, mjere za pružanje više kreditnih informacija o MSP-ovima, za preispitivanje fiskalnih poticaja i poreznih olakšica koje države članice nude MSP-ovima i ulagateljima u MSP-ove. 
            
            
               Taj je prijedlog ključni dio Akcijskog plana za izgradnju unije tržišta kapitala jer se njime omogućuje diversifikacija izvora financiranja i mobilizacija kapitala tako što se ulagateljima, upraviteljima fondova i subjektima za imovinu olakšava korištenje fondova EuVECA i EuSEF. Tržišta kapitala nude pristup širokom spektru pružatelja financiranja, dok se ulagateljima koji ulažu u društva u ranijoj fazi njihova razvoja, bilo da je riječ o poduzetničkom kapitalu, ulaganjima sa socijalnim učinkom, privatnom vlasničkom kapitalu ili poslovnim anđelima, nudi mogućnost izlaska.
            
            
               •Usklađenost s drugim politikama Unije
            
            
               Ovaj je prijedlog nadopuna drugim dvama stupovima Plana ulaganja za Europu:
            
            
               –Mobilizacija dodatnih privatnih ulaganja s pomoću javnih fondova. EFSU je uspostavljen s ciljem mobilizacije najmanje 315 milijardi EUR dodatnih ulaganja do 2018. EFSU ulaže u široki spektar sektora i pruža izravnu financijsku potporu MSP-ovima, većinom putem Europskog investicijskog fonda.
            
            
               –Osiguravanje da investicijska sredstva dopru do realnog gospodarstva. Europski portal projekata ulaganja i Europski savjetodavni centar za ulaganja uspostavljeni su kako bi investicijska sredstva mogla lakše doprijeti do realnog gospodarstva.
            
            
               Ovim se prijedlogom nadopunjuje i Okvirni program za istraživanja i inovacije – Obzor 2020.
                  7
                koji je vrlo važan kao pokretač financiranja MSP-ova u okviru InnovFina – Financiranja EU-a za inovatore. Riječ je o nizu integriranih i komplementarnih financijskih alata i savjetodavnih usluga koje nudi grupa Europske investicijske banke te koji obuhvaćaju cijeli lanac vrijednosti istraživanja i inovacija. Komisija isto tako vodi Program za konkurentnost poduzeća i MSP-ova (COSME)
                  8
                kojim se MSP-ovima osigurava lakši pristup financiranju, pružaju se usluge poslovne potpore te se promiče poduzetništvo.
            
            
               U kontekstu strategije jedinstvenog tržišta
                  9
                Komisija želi smanjiti administrativno opterećenje i Europu učiniti atraktivnijim odredištem za inovatore iz EU-a i izvan njega. Konkretnije, Komisija će pokrenuti i inicijativu za novoosnovana poduzeća kako bi započela sveobuhvatnu ocjenu zahtjevâ za novoosnovana poduzeća i načinâ za smanjenje broja tih zahtjeva te, kada to nije moguće, olakšala postizanje sukladnosti.
            
            
               2.PRAVNA OSNOVA, SUPSIDIJARNOST I PROPORCIONALNOST
            
         
         
            
               •Pravna osnova
            
            
               Pravna osnova za ovaj prijedlog jest članak 114. UFEU-a, koji je bio pravna osnova za Uredbu (EU) 345/2013 i Uredbu (EU) 346/2013. Analizom koja je provedena kao dio izvješća o procjeni učinka utvrđeno je da je određene elemente Uredbe (EU) 345/2013 i Uredbe (EU) 346/2013 potrebno izmijeniti kako bi se korištenje fondova EuVECA i EuSEF moglo poboljšati i pojednostavniti. Nadležnost za unošenje potrebnih izmjena imaju samo suzakonodavci EU-a.
            
            
               •
                     Supsidijarnost
            
            
               Mjere na razini EU-a trebalo bi poduzimati samo kada države članice u okviru svojih nacionalnih ustavnih sustava ne mogu u dostatnoj mjeri postići ciljeve predloženog djelovanja. 
            
            
               Unutarnje tržište za fondove poduzetničkog kapitala i socijalnog učinka kako je određeno u Uredbi (EU) 345/2013 i Uredbi (EU) 346/2013 i dalje je fragmentirano te je potrebno daljnje djelovanje kako bi se ojačao europski okvir za prekogranično prikupljanje sredstava tih fondova. Ovaj bi prijedlog isto tako trebao voditi prema konvergenciji i snažnijem unutarnjem tržištu za fondove poduzetničkog kapitala i fondove socijalnog poduzetništva. Stoga se ciljevi ove Uredbe mogu postići samo djelovanjem na razini Unije. 
            
            
               Utvrđeni problemi odnose se na ograničenjâ i neujednačenosti u primjeni Uredbe (EU) 345/2013 i Uredbe (EU) 346/2013 u raznim državama članicama. Ako se ta ograničenja i neujednačenosti ne uklone, postoji rizik sve veće fragmentiranosti koja će dovesti do propuštenih prilika. Ti se problemi mogu riješiti samo koordiniranom intervencijom na razini EU-a. Stoga je ta razina jedina primjerena za rješavanje tih problema kako bi se osiguralo da se u svim državama članicama dosljedno primjenjuju jedinstvena pravila. 
            
            
               •Proporcionalnost
            
            
               Ovim se prijedlogom jača korištenje oznaka „EuVECA” i „EuSEF”. Ni Uredbom (EU) 345/2013 ni Uredbom (EU) 346/2013 ni ovim prijedlogom ne dodjeljuje se fondovima EuVECA i EuSEF ekskluzivnost u sektoru fondova poduzetničkog kapitala i socijalnog učinka. Ovom se Uredbom fondovima EuVECA i EuSEF osigurava isključivo pravo upotrebe oznaka EuVECA odnosno EuSEF. Na temelju Direktive 2011/61/EU o upraviteljima alternativnih investicijskih fondova („Direktiva UAIF”)
                  10
                države članice zadržavaju slobodu određivanja svojih nacionalnih režima za fondove poduzetničkog kapitala i socijalnog učinka.
            
            
               Ovim je prijedlogom postignuta ravnoteža između javnog interesa, zaštite ulagatelja, aspekata sigurnosti i povjerenja kao i povezanih troškova. Prijedlogom se izbjegavaju nepotrebna opterećenja: predlaže se da se upravljanje i trgovanje fondovima obuhvaćenima Uredbom (EU) 345/2013 i Uredbom (EU) 346/2013 otvori novoj skupini upravitelja na koje se primjenjuje Direktiva UAIF i samo oni zahtjevi iz Uredbe (EU) 345/2013 i Uredbe (EU) 346/2013 koji su povezani s konkretnim sektorom te koji nisu obvezni na temelju Direktive UAIF, da se registracija fondova pojednostavni te da se pojasni da nadležna tijela država članica domaćina ne mogu nametati naknade i slične pristojbe. 
            
            
               •Odabir instrumenta
            
            
               Predloženi je instrument uredba Europskog parlamenta i Vijeća
            
            
               3.REZULTATI EX POST PREISPITIVANJA, SAVJETOVANJA S DIONICIMA I PROCJENE UČINKA
            
            
               •Preispitivanje postojećeg zakonodavstva
            
            
               Uredba (EU) 345/2013 i Uredba (EU) 346/2013 obuhvaćene su programom REFIT Europske komisije. Dodatne pojedinosti o ovom preispitivanju nalaze se u odjeljku „Primjerenost propisa i pojednostavnjivanje” u nastavku.
            
            
               •Ex-post evaluacija / provjera prikladnosti
            
            
               Komisija je odlučila ubrzati preispitivanje Uredbe (EU) 345/2013 i Uredbe (EU) 346/2013 koje je planirano za 2017. te pokrenuti preispitivanje zakonodavstva kao dio radnog programa REFIT 2016.
                  11
                
            
            
               S obzirom na to da se Uredba (EU) 345/2013 i Uredba (EU) 346/2013 primjenjuju tek od sredine 2013., nije bilo moguće provesti potpunu evaluaciju zato što je prerano da se donesu konačni zaključci o dugoročnim učincima. Umjesto toga, u evaluaciji je dana ocjena inicijalnog učinka uredaba čiji su fokus potencijalni čimbenici zbog kojih je možda stopa korištenja fondova bila niža od očekivane. Preispitivanje je priloženo Komisijinom izvješću o procjeni učinka, a njegovi su zaključci navedeni u nastavku.
            
            
               Kada je riječ o djelotvornosti Uredbe (EU) 345/2013 i Uredbe (EU) 346/2013, dok bi se stopa korištenja prilika koje nudi Uredba (EU) 345/2013 mogla dodatno poboljšati, ograničena stopa korištenja na temelju Uredbe (EU) 346/2013 očito je nezadovoljavajuća. I Uredba (EU) 345/2013 i Uredba (EU) 346/2013 ograničene su nizom prepreka, posebice ograničenjima koja se odnose na velike upravitelje čija imovina premašuje 500 milijuna EUR koji ne mogu koristiti oznake „EuVECA” i „EuSEF”, ulaznica u minimalnom iznosu od 100 000 EUR za neprofesionalne ulagatelje i određena ograničenja na prihvatljiva ulaganja (tj. definicija kvalificiranog subjekta za imovinu). Za manje je fondove minimalno ulaganje od 100 000 EUR spomenuto kao moguća prepreka, no manja su ulaganja za neprofesionalne ulagatelje već dostupna u okviru imovine MSP-ova putem brojnih alternativnih alata (npr. skupno financiranje, inicijalne javne ponude itd.). Fondovi EuSEF i EuVECA različiti su dugoročniji instrumenti (npr. ti fondovi imaju razdoblje zaključavanja od najmanje pet godina), što zahtijeva više pragove i veću zaštitu ulagatelja.
            
            
               Početkom travnja 2016. u bazi podataka ESMA-e bilo je registrirano 70 fondova EuVECA. Kada je riječ o fondovima EuSEF, postoje četiri fonda koji su registrirani u samo dvije države članice: jedan registriran u Francuskoj i tri u Njemačkoj, s ukupnom upravljanom imovinom u vrijednosti od 32 milijuna EUR.
            
            
               Kada je riječ o učinkovitosti, preispitivanjem je utvrđeno da različite jurisdikcije primjenjuju različite zahtjeve, posebno kada je riječ o pristojbama za aktivaciju, dodatnim troškovima koje naplaćuju države članice domaćini i traženoj razini vlastitih sredstava koja se smatra dostatnom. U nekim slučajevima takve prakse dovode do prekomjernog reguliranja koje premašuje zahtjeve iz Uredaba što je prepreka aktivaciji fondova EuVECA i EuSEF i prekograničnom trgovanju njima. Kada je riječ o relevantnosti, Uredba (EU) 345/2013 i Uredba (EU) 346/2013 smatraju se ključnima za funkcioniranje unije tržišta kapitala. Uredba (EU) 345/2013 i Uredba (EU) 346/2013 dio su Komisijine inicijative da poveća financiranje gospodarstva iz nebankovnih izvora te su usklađene s ciljevima Plana ulaganja za Europu koji se odnose na jačanje konkurentnosti i poticanje ulaganja radi otvaranja radnih mjesta. 
            
         
         
            
               Dosljednost se postiže time što su Uredba (EU) 345/2013 i Uredba (EU) 346/2013 komplementarne Direktivi UAIF jer su njima obuhvaćeni mali upravitelji čija je imovina manja od 500 milijuna EUR, čime im se želi osigurati prilika za prekogranično trgovanje fondovima EuVECA i EuSEF.
            
            
               Kada je riječ o dodanoj vrijednosti EU-a, Uredbom (EU) 345/2013 i Uredbom (EU) 346/2013 popunjava se praznina koja je postojala u zakonodavstvu prije njihova donošenja, čime se željelo malim upraviteljima pružiti mogućnost prekograničnog trgovanja fondovima te povećati količinu nebankovnog kapitala dostupnu za ulaganje u novoosnovana i socijalna poduzeća. Još jedan aspekt dodane vrijednosti EU-a proizlazi iz činjenice da su te uredbe „jedinstveni pravilnici” kojima se želi osigurati da se ulagateljima pružaju najbolje i najusporedivije moguće informacije za ulaganja u fondove EuVECA i EuSEF diljem Europe.
            
            
               •Savjetovanja s dionicima
            
            
               Ovaj se prijedlog temelji na nizu javnih savjetovanja, konkretno na javnom savjetovanju koje je pokrenuto Zelenom knjigom o izgradnji unije tržišta kapitala (od 18. veljače 2015. do 13. svibnja 2015.), javnom savjetovanju o preispitivanju Uredbe (EU) 345/2013 i Uredbe (EU) 346/2013 (od 30. rujna 2015. do 6. siječnja 2016.), javnom savjetovanju temeljenom na pozivu za očitovanje o regulatornom okviru EU-a za financijske usluge (od 30. rujna 2015. do 31. siječnja 2016.) i ciljanoj tehničkoj radionici (27. siječnja 2016.).
            
            
               Rezultati savjetovanja upućuju na to da mnogi smatraju da bi trebalo proširiti spektar upravitelja koji smiju upravljati i trgovati fondovima koji upotrebljavaju oznake „EuVECA” i „EuSEF” uključivanjem upravitelja koji su dobili odobrenje za rad na temelju članka 6. Direktive 2011/61/EU. Ovim se prijedlogom tržišta za fondove EuVECA i EuSEF otvaraju upraviteljima koji su dobili odobrenje za rad u skladu s Direktivom UAIF kako bi klijentima iz njihove države članice i drugih država članica mogli nuditi čitav spektar proizvoda, što bi pak povećalo ukupnu penetraciju tih fondova. Ti će upravitelji i dalje morati poštovati zahtjeve iz Direktive UAIF, kao i odabrana pravila Uredbe (EU) 345/2013 i Uredbe (EU) 346/2013. 
            
            
               Kada je riječ o smanjenju minimalnog ulaganja od 100 000 EUR koliko se traži od neprofesionalnih ulagatelja da bi ulagali u fondove EuVECA i EuSEF, dionici su imali različita mišljenja. Neki su ispitanici bili za to da se minimalna cijena ulaznice smanji. Predložili su proširivanje spektra potencijalnih ulagatelja čime bi se izbor za neprofesionalne ulagatelje povećao. Prema mišljenju drugih ispitanika profil rizika, ugovorne obveze i nelikvidni karakter ulaganja u poduzetnički kapital i socijalna poduzeća nisu najprikladniji za male ulagatelje koji nemaju veliki kapital. Drugi su pak primijetili da bi za potporu toj grupi ulagatelja trebalo uvesti dodatna prilagođena pravila za zaštitu ulagateljaa, pri čemu troškovi koji bi nastali ne bi bili poravnani potencijalnim povećanjem broja ulagatelja. Kao primjer razine zaštite koja bi se mogla zahtijevati naveden je pristup na temelju portfelja za individualne ulagatelje sličan onome iz Uredbe (EU) 2015/760 o europskim fondovima za dugoročna ulaganja
                  12
               . Uzimajući u obzir navedene argumente, u ovom je prijedlogu zadržana ulaznica od 100 000 EUR zbog sljedećih razloga: s manjim iznosom minimalnog ulaganja došlo bi do znatnih rizika po zaštitu ulagatelja, čime bi se moglo smanjiti i povjerenje ulagatelja u fondove EuVECA i EuSEF. Snižavanje ulagačkog praga neizbježno bi se trebalo upotpuniti uvođenjem dodatnih mjera za zaštitu malih ulagatelja, koje bi sa sobom donijele troškove i umanjile konačnu korist fleksibilnijih režima fondova EuVECA i EuSEF.
            
            
               Neizravni troškovi za upravitelje koji se žele registrirati za fondove EuVECA i EuSEF obuhvaćaju zahtjeve u vezi s vlastitim sredstvima. Ispitanici su naglasili da nadležna tijela na različite načine tumače „dostatna vlastita sredstva”, pri čemu neka nadležna tijela primjenjuju sve zahtjeve koji se odnose na upravitelje koji su dobili odobrenje za rad u skladu s Direktivom UAIF. Ispitanici su doveli u pitanje i to jesu li dodatne pristojbe koje naplaćuju neke države članice domaćini u skladu s Uredbom (EU) 345/2013 i Uredbom (EU) 346/2013. Ovim se prijedlogom pokušava riješiti pitanje pretjeranog reguliranja tako što se od Europskog nadzornog tijela za vrijednosne papire i tržišta kapitala („ESMA”) traži da izradi regulatorne tehničke standarde o metodologijama za određivanje iznosa dostatnih vlastitih sredstava. U njemu je također razjašnjeno da država članica domaćin ne može naplaćivati pristojbe na prekogranične EuVECA i EuSEF fondove.
            
            
               Uredbom (EU) 345/2013 i Uredbom (EU) 346/2013 zabranjuje se nametanje bilo kakvih zahtjeva ili administrativnih postupaka u vezi s trgovanjem kvalificiranim fondovima poduzetničkog kapitala u državi članici domaćinu. Kako bi se osiguralo da se ta zabrana dosljedno poštuje u svim državama članicama, ovom je Uredbom izričito utvrđeno da države članice domaćini ne smiju nametati naknade i ostale pristojbe. 
            
            
               U većini odgovora podržano je širenje spektra imovine u koju bi fondovi EuVECA mogli ulagati uz argument da je definicija kvalificiranih subjekata za imovinu iz Uredbe (EU) 345/2013 previše restriktivna. Neki od razloga za to bile su poteškoće koje su upravitelji imali pri identificiranju dostatnih ulaganja u okviru te definicije i atraktivnost naknadnih ulaganja. U odgovorima se predlagalo i povećanje maksimalnog broja zaposlenika i ukidanje ograničenja prometa i bilance. Ovim prijedlogom omogućuju se ulaganja u društva s do 499 zaposlenika (mala poduzeća srednje tržišne kapitalizacije). Tom se izmjenom spektar ulaganja koja su prihvatljiva na temelju Uredbe (EU) 345/2013 usklađuje s programima za poduzetnički kapital kojima upravlja Europski investicijski fond i koji uživaju potporu iz financijskih programa EU-a kao što je instrument InnovFin. Osim toga, ovim se prijedlogom dozvoljavaju i ulaganja u mala i srednja poduzeća koja kotiraju na rastućem tržištu MSP-ova, kako je definirano u Direktivi 2014/65/EU o tržištu financijskih instrumenata
                  13
               , da bi se subjektima u fazi rasta koji već imaju pristup drugim izvorima financiranja omogućilo da kapital primaju i iz fondova EuVECA. Ovim se prijedlogom dopuštaju i naknadna ulaganja u društvo koje nakon prvog ulaganja više ne ispunjava uvjete za definiciju kvalificiranog subjekta za imovinu.
            
            
               •Prikupljanje i primjena stručnog znanja
            
            
               Komisija je svoj rad temeljila na podacima koje joj je dostavila ESMA. Komisija je isto tako organizirala ciljanu tehničku radionicu održanu 27. siječnja 2016., bilateralne sastanke, telekonferencije s dionicima i koristila se statističkim podacima sektorskih udruženja.
            
            
               •Procjena učinka
            
            
               Uz ovaj prijedlog izrađeno je izvješće o procjeni učinka u kojem se razmatra niz opcija politika, konkretno treba li upraviteljima koji su dobili odobrenje za rad u skladu s Direktivom UAIF omogućiti da upotrebljavaju oznake „EuVECA” i „EuSEF”, treba li definiciju kvalificiranog subjekta za imovinu iz Uredbe (EU) 345/2013 proširiti, treba li zadržati minimalnu cijenu ulaznice te treba li pobliže odrediti administrativne postupke i dodatne mjere koje nameću države članice domaćini. 
            
            
               Odbor za nadzor regulative 13. svibnja 2016. izdao je pozitivno mišljenje s preporukama za daljnje poboljšanje nacrta izvješća o procjeni učinka. Nacrt izvješća naknadno je izmijenjen kako bi se uzeli u obzir komentari Odbora
                  14
               . Glave izmjene odnosile su se na kontekst i vrijeme preispitivanja zakonodavstva, predstavljanje odabranih opcija i elemenata pojednostavnjenja te na smanjenje administrativnih troškova. Revidirano Izvješće o procjeni učinka i njegov sažetak objavljuju se uz ovaj prijedlog
                  15
               .
            
            
               U tablici u nastavku dan je sažetak raznih odabranih mjera, zajedno s procjenom njihova učinka na relevantne dionike, koristi i proporcionalnost.
            
            
                     
                        Odabrane opcije politike
                     
                  
                  
                     
                        Učinci u smislu troškova
                     
                  
                  
                     
                        Koristi za upravitelje koji upravljaju fondovima EuVECA i EuSEF, ulagatelje i subjekte za imovinu
                     
                  
                  
                     
                        Proporcionalnost
                     
                  
               
                     
                        Upraviteljima koji su dobili odobrenje za rad u skladu s Direktivom UAIF omogućiti korištenje oznakama „EuVECA” i „EuSEF”
                     
                     
                        Proširiti definiciju kvalificiranog subjekta za imovinu iz Uredbe (EU) 345/2013
                     
                     
                        Zadržati iznos minimalnog ulaganja na 100 000 EUR
                     
                     
                        Eksplicitne odredbe u Uredbi (EU) 345/2013 i Uredbi (EU) 346/2013 radi izbjegavanja kompliciranih administrativnih postupaka i dodatnih mjera (uključujući pristojbe koje nameću države članice domaćini) i neproporcionalnih zahtjeva koje nameću matične države članice.
                     
                  
                  
                     
                        Budući da glavne značajke režima ostaju neizmijenjene, upravitelji imovinom neće snositi nikakve dodatne troškove.
                     
                     
                        Troškovi bi mogli biti i niži od trenutačnih jer će u izmijenjenim pravilima biti izričito određeno kako bi se na razini zahtjeva trebala postići proporcionalnost.
                     
                     
                        Omogućivanje upotrebe oznaka „EuVECA” i „EuSEF” upraviteljima koji su dobili odobrenje za rad u skladu s Direktivom UAIF vjerojatno će imati pozitivan učinak na naknade koje ulagatelji plaćaju upraviteljima jer se upravitelji koji su dobili odobrenje za rad u skladu s Direktivom UAIF u većoj mjeri oslanjaju na ekonomije razmjera.
                     
                     
                        Isto tako, zadržavanje praga od 100 000 EUR znači da neće biti potrebe za uvođenjem novih zahtjeva u vezi sa zaštitom potrošača, kao što su pravila o depozitaru i pravila o diversifikaciji. Ti bi novi zahtjevi u suprotnom povećali troškove za upravitelje imovinom te bi neizravno povećali naknade koje plaćaju ulagatelji. 
                     
                     
                     
                        Ovaj prijedlog nema učinak na proračun EU-a.
                     
                     
                     
                  
                  
                     
                        Kada je riječ o malim upraviteljima imovinom, glavne značajke režima ostale su neizmijenjene i bit će pojačane.
                     
                     
                        Očuvana je ravnoteža između zaštite potrošača i manjih troškova te fleksibilnosti režima.
                     
                     
                        Nema dodatnih rizika za ulagatelje.
                     
                     
                        Upravitelji koji su dobili odobrenje za rad u skladu s Direktivom UAIF imat će koristi od okvirâ fondova EuVECA i EuSEF i moći će trgovati fondovima EuVECA i EuSEF s većim ulagateljima i drugim ulagateljima koji mogu uložiti 100 000 EUR. Mogu se usmjeriti i na institucionalne ulagatelje kao što su osiguravajuća društva koje se već potiče da ulažu u taj okvir fondova na temelju delegiranih akata Solventnost II.
                     
                     
                        Kako će sve više upravitelja imovinom moći upotrebljavati oznake„EuVECA” i „EuSEF”, to će imati pozitivan učinak na ulaganja u MSP-ove, mala poduzeća srednje tržišne kapitalizacije i socijalna poduzeća.
                     
                     
                        Proširenjem definicije kvalificiranog subjekta za imovinu kako bi se njome obuhvatili i veći subjekti omogućit će se diversifikacija imovine fondova EuVECA, a mala poduzeća srednje tržišne kapitalizacije dobit će pristup sredstvima iz tih fondova.
                     
                     
                        Proširenjem definicije kvalificiranog subjekta za imovinu iz Uredbe (EU) 345/2013 na način da se dopuste ulaganja u rastuća tržišta MSP-ova potaknut će se razvoj tih tržišta.
                     
                     
                        Ulagatelji će imati pristup imovini EuVECA koja će biti diversificiranija i potencijalno manjeg rizika.
                     
                     
                        Administrativno opterećenje upraviteljâ fondova EuVECA i EuSEF bit će smanjeno.
                     
                     
                        Odabrane opcije usklađene su s ostalim zakonodavstvom i inicijativama, posebno s Direktivom UAIF, rastućim tržištima MSP-ova na temelju Direktive 2014/65/EU, unijom tržišta kapitala te podupiru programe financiranja EU-a, kao što su Program za konkurentnost poduzeća i MSP-ova (COSME), Obzor 2020 i Europski fond za strateška ulaganja. 
                     
                  
                  
                     
                        Odabranim se opcijama poštuje načelo proporcionalnosti kako je predviđeno člankom 5. stavkom 4. UEU-a jer su primjerene za ostvarenje ciljeva pri čemu ne idu dalje od onoga koliko je potrebno da se ti ciljevi ostvare. 
                     
                     
                        Odabranim opcijama postignuta je ravnoteža između javnog interesa, zaštite ulagatelja, aspekata sigurnosti i povjerenja kao i povezanih troškova. Izbjegavaju se nepotrebna opterećenja. 
                     
                     
                        Predložena pravila ne idu dalje od onoga što je potrebno za postizanje zajedničkog pravnog okvira za fondove EuVECA i EuSEF. Pažljivo su razmotrena i oblikovana tako da podržavaju specifične značajke sektorâ EuVECA i EuSEF, njihov potencijal za rast i njihovu inovativnost.
                     
                     
                  
               
               •Primjerenost propisa i pojednostavnjivanje
            
            
               Uredba (EU) 345/2013 i Uredba (EU) 346/2013 okviri su dobrovoljnih fondova tako da njihovo korištenje ovisi o interesu dionika za uspostavljanje takvih mehanizama za financiranje. Ovim se prijedlogom smanjuje nepotrebno opterećenje i troškovi za upravitelje koji su voljni uspostaviti fondove EuVECA i EuSEF. 
            
            
               Na upravitelje fondova EuVECA i EuSEF trenutačno se primjenjuju postupci registracije u skladu s Uredbom (EU) 345/2013 ili Uredbom (EU) 346/2013 i Direktivom 2011/61/EU. Ovim se prijedlogom izbjegava takvo podvostručavanje zahtjeva. Iz preispitivanja Uredbe (EU) 345/2013 ili Uredbe (EU) 346/2013 vidljivo je da kod fondova iste veličine iznos dostatnih vlastitih sredstava može varirati od jedne države članice do druge od 6500 EUR do 125 000 EUR pri čemu je gornja granica u skladu s punim iznosom kapitalnih zahtjeva za upravitelje koji su dobili odobrenje za rad u skladu s Direktivom UAIF. Kako bi se izbjeglo to prekomjerno reguliranje, prema ovom bi prijedlogu metodologije za određivanje iznosa dostatnih vlastitih sredstava trebala u okviru regulatornih tehničkih standarda osmisliti ESMA. Osim toga iz preispitivanja je proizašlo da neka nadležna tijela na svojim državnim područjima naplaćuju naknade za trgovanje prekograničnim fondovima EuVECA i EuSEF. Godišnje naknade variraju od 300 EUR do 3000 EUR, što su iste razine kao za prekogranične alternativne investicijske fondove kojima trguju upravitelji koji su dobili odobrenje za rad u skladu s Direktivom UAIF. Osim toga, neke države članice domaćini po početku prekograničnog trgovanja naplaćuju i jednokratne naknade u rasponu od 300 EUR do 3000 EUR. Ovim se prijedlogom zabranjuje ta praksa. 
            
            
               U tom smislu, prema izvješću o procjeni učinka moguća je ušteda troškova od 40 500 EUR godišnje po fondu EuVECA odnosno fondu EuSEF kojim se trguje u 27 država članica, odnosno ukupno 32 milijuna EUR u pet godina za sve nove fondove EuVECA.
            
         
         
            
               •
                     Temeljna prava
            
            
               Ovom se Uredbom poštuju temeljna prava i postupa se u skladu s načelima priznatima Poveljom Europske unije o temeljnim pravima. U skladu je s člankom 16. o slobodi poduzetništva jer se njome otvara mogućnost trgovanja fondovima s oznakom „EuVECA” i „EuSEF” drugim reguliranim upraviteljima. Njome se također poštuje članak 47. o pravu na pravni lijek i na pošteno suđenje jer se njome osigurava pravo žalbe na sudu, uključujući situacije u kojima nadležna tijela nisu donijela nikakvu odluku.
            
            
               Ova se Uredba mora primjenjivati u skladu s tim pravima i načelima.
            
            
               4.UTJECAJ NA PRORAČUN
            
            
               Prijedlog nema utjecaj na proračun Europske unije.
            
            
               5.OSTALI ELEMENTI
            
            
               •Planovi provedbe i mehanizmi praćenja, evaluacije i izvješćivanja
            
            
               Evaluacija izmijenjene Uredbe (EU) 345/2013 i Uredbe (EU) 346/2013 provest će se četiri godine nakon njihova stupanja na snagu. 
            
            
               Praćenje i evaluacija usredotočit će se na četiri aspekta: i. jesu li izmijenjeni okviri atraktivni za upravitelje koji su dobili odobrenje za rad u skladu s Direktivom UAIF kako bi trgovali fondovima EuVECA i EuSEF, ii. jesu li okviri pridonijeli povećanju imovine kojom se upravlja u okviru fondova EuVECA i EuSEF, i šire povećanju imovine uložene u društva poduzetničkog kapitala i društva sa socijalnim učinkom, iii. je li zbog izmijenjenih kriterija za kvalificiranog subjekta za imovinu došlo do povećanja kapitala koje su prikupili fondovi EuVECA odnosno do povećanja njihovih ulaganja i iv. je li zbog eksplicitnih odredaba o zabrani koja je nametnuta državama članicama domaćinima da nameću pristojbe i odredaba o dostatnim vlastitim sredstvima došlo do smanjenja troškova administracije i trgovanja za fondove EuVECA i EuSEF. 
            
            
               Pokazatelji za to praćenje jesu među ostalim i. ukupni podaci o sektoru poduzetničkog kapitala i sektoru kapitala sa socijalnim učinkom, uključujući fondove poduzetničkog kapitala i fondove kapitala sa socijalnim učinkom koji nisu fondovi EuVECA i EuSEF, ii. broj fondova EuVECA i EuSEF i broj upravitelja koji su dobili odobrenje za rad u skladu s Direktivom UAIF koji upravljaju i trguju fondovima EuVECA i EuSEF te broj upravitelja fondovima EuVECA i EuSEF koji su registrirani u skladu s Uredbom (EU) 345/2013 i Uredbom (EU) 346/2013, iii. vrijednost imovine kojom upravljaju fondovi EuVECA i EuSEF i njihova prosječna veličina, iv. troškovi trgovanja prekograničnim fondovima EuVECA i EuSEF, v. usklađenost razine vlastitih sredstava kojima raspolažu upravitelji fondovima EuVECA i EuSEF i vi. troškovi uspostavljanja fondova. Praćenje će se provoditi u suradnji s ESMA-om, čija je dužnost vođenje registra upravitelja fondovima EuVECA i EuSEF i fondova EuVECA i EuSEF, i to, ako je moguće, na temelju izvješćivanja u skladu s Direktivom UAIF. Komercijalni podaci i izvješća koji se odnose na fondove EuVECA i EuSEF te na društva poduzetničkog kapitala i društva sa socijalnim učinkom iz EU-a također će se preispitati kako bi se učinci fondova EuVECA i EuSEF razmotrili u široj perspektivi.
            
            
               •Detaljno obrazloženje posebnih odredbi prijedloga
            
            
               Na temelju članka 1. točke 1. i članka 2. točke 1. upravitelji subjekata za zajednička ulaganja koji su dobili odobrenje u skladu s člankom 6. Direktive 2011/61/EU koji upravljaju imovinom kvalificiranih fondova poduzetničkog kapitala i kvalificiranih fondova za socijalno poduzetništvo mogu pri trgovanju tim fondovima u Uniji upotrebljavati oznake „EuVECA” i „EuSEF”. Ti će upravitelji morati registrirati svoje fondove EuVECA i EuSEF i poštovati određene odredbe u skladu s Uredbom (EU) 345/2013 odnosno Uredbom (EU) 346/2013, konkretno pravilo praga od 30 % za nekvalificirana ulaganja, pravila o prihvatljivim ulagateljima, objavljivanje određenih informacija ulagateljima i obavješćivanje. Upravitelji fondovima EuSEF morat će se pridržavati i odredaba u kojima su utvrđeni postupci kojima se određuje mjera u kojoj kvalificirani subjekti za imovinu u koje ti fondovi ulažu ostvaruju mjerljive pozitivne socijalne učinke. 
            
            
               U članku 1. točki 2. izmijenjena je definicija kvalificiranog subjekta za imovinu iz Uredbe (EU) br. 345/2013 te su njome obuhvaćeni ili neuvršteni subjekti koji zapošljavaju do 499 ljudi ili mala i srednja poduzeća uvrštena na rastućem tržištu MSP-ova koja su definirana u članku 4. stavku 1. točkama 12. i 13. Direktive 2014/65/EU. Na temelju toga dopuštena su i naknadna ulaganja u kvalificirane subjekte za imovinu, konkretno subjekte koji ne zadovoljavaju kriterije definicije, ali su ih zadovoljavali u trenutku kada je kvalificirani fond poduzetničkog kapitala u njih prvi put uložio. U članku 1. točki 2. i članku 2. točki 2. izmijenjena je definicija nadležnog tijela i definicija matične države članice. 
            
            
               Člankom 1. točkom 3. i člankom 2. točkom 3. ESMA-i se povjerava izrada nacrta regulatornih tehničkih standarda u kojima se pobliže određuje metodologija za određivanje dostatnih vlastitih sredstava. S aspekta metodologije potrebno je napraviti razliku između fondova EuVECA i EuSEF kojima se upravlja interno te onih kojima se upravlja izvana, potrebno je voditi računa o veličini i unutarnjoj organizaciji upravitelja registriranih u skladu s Uredbom (EU) 345/2013 odnosno Uredbom (EU) 346/2013 i upravitelja koji su dobili odobrenje za rad na temelju članka 6. Direktive 2011/61/EU te osigurati da iznosi koji se smatraju dostatnim vlastitim sredstvima ne prelaze iznose iz članka 9. Direktive 2011/61/EU.
            
            
               Člankom 1. točkom 4. i člankom 2. točkom 4. želi se pojednostavniti postupak registracije. Prvo, odredbama se utvrđuje da nadležno tijelo matične države članice obavješćuje upravitelje o tome jesu li registrirani najkasnije dva mjeseca nakon što im upravitelji dostave sve tražene podatke. Drugo, tim se odredbama želi izbjeći udvostručavanje postupaka registracije u skladu s Uredbom (EU) 345/2013 ili Uredbom (EU) 346/2013 i Direktivom 2011/61/EU.
            
            
               Člankom 1. točkom 5. i člankom 2. točkom 5. utvrđeni su uvjeti u skladu s kojima upravitelji koji su dobili odobrenje za rad na temelju članka 6. Direktive 2011/61/EU moraju registrirati fondove EuVECA i EuSEF. Ovom se Uredbom registracija fondova EuVECA i EuSEF dopušta i upraviteljima u državama članicama koje nisu one države članice u kojima su ti upravitelji odobreni. Točkama 5. osigurava se da se svako odbijanje registracije ili neprijavljivanje upravitelja ili fondova EuVECA i EuSEF mora obrazložiti, o njemu se mora poslati obavijest te se na njega može uložiti žalba pred sudom. 
            
            
               Člankom 1. točkom 6. i člankom 2. točkom 6. izričito se utvrđuje da nadležna tijela država članica domaćina ne mogu nametati naknade i ostale pristojbe u odnosu na prekogranično trgovanje fondovima EuVECA i EuSEF. Njima se isto tako proširuje obveza međusobnog prekograničnog obavješćivanja nacionalnih nadležnih tijela u vezi s fondovima EuVECA i EuSEF koje su registrirali i kojima trguju upravitelji koji su dobili odobrenje za rad na temelju članka 6. Direktive 2011/61/EU.
            
            
               Člankom 1. točkom 7. i člankom 2. točkom 7. osigurava se da baza podataka ESMA-e sadržava informacije o svim upraviteljima fondovima EuVECA i EuSEF i fondovima kojima oni trguju.
            
            
               U članku 1. točki 8. i članku 2. točki 8. izmijenjen je datum do kojega države članice moraju obavijestiti o pravilima primjenjivima na slučajeve povrede Uredbe (EU) br. 345/2013 i Uredbe (EU) 346/2013, uključujući kršenje pravila od strane upravitelja koji su dobili odobrenje za rad na temelju članka 6. Direktive 2011/61/EU koji za trgovanje fondovima EuVECA i EuSEF upotrebljavaju oznake „EuVECA” i „EuSEF”.
            
            
               Člankom 1. točkom 9. i člankom 2. točkom 9. osigurava se provedba Uredbe (EU) br. 345/2013 i Uredbe (EU) 346/2013 u odnosu na upravitelje koji su dobili odobrenje za rad na temelju članka 6. Direktive 2011/61/EU koji upravljaju kvalificiranim fondovima poduzetničkog kapitala i kvalificiranim fondovima za socijalno poduzetništvo i pri trgovanju tim fondovima upotrebljavaju oznake „EuVECA” i „EuSEF”.
            
         
         
            
               Člankom 1. točkom 10. i člankom 2. točkom 10. propisano je da bi se preispitivanje Uredbe (EU) br. 345/2013 i Uredbe (EU) 346/2013 trebalo provesti četiri godine nakon početka primjene ove Uredbe.
            
            
               2016/0221 (COD)
            
            
               Prijedlog
            
            
               UREDBE EUROPSKOG PARLAMENTA I VIJEĆA
            
            
               o izmjeni Uredbe (EU) br. 345/2013 o europskim fondovima poduzetničkog kapitala i Uredbe (EU) br. 346/2013 o europskim fondovima za socijalno poduzetništvo
            
            
               (Tekst značajan za EGP)
            
            
               EUROPSKI PARLAMENT I VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 114.,
            
            
               uzimajući u obzir prijedlog Europske komisije,
            
            
               nakon prosljeđivanja nacrta zakonodavnog akta nacionalnim parlamentima,
            
            
               uzimajući u obzir mišljenje Europske središnje banke
                  16
               ,
            
            
               uzimajući u obzir mišljenje Europskoga gospodarskog i socijalnog odbora
                  17
               ,
            
            
               Djelujući u skladu s redovnim zakonodavnim postupkom
                  18
               ,
            
            
               budući da:
            
            
               (1)Uredbom (EU) br. 345/2013 Europskog parlamenta i Vijeća
                  19
                i Uredbom (EU) br. 346/2013 Europskog parlamenta i Vijeća
                  20
                utvrđuju se jedinstveni zahtjevi i uvjeti za upravitelje subjekata za zajednička ulaganja koji žele upotrebljavati oznake „EuVECA” ili „EuSEF” u vezi s trgovanjem kvalificiranim fondovima poduzetničkog kapitala i kvalificiranim fondovima za socijalno poduzetništvo u Uniji. Uredba (EU) br. 345/2013 i Uredba (EU) br. 346/2013 sadržavaju pravila kojima se posebno uređuju kvalificirana ulaganja, kvalificirani subjekt za imovinu i prihvatljivi ulagatelji. U skladu s Uredbom (EU) br. 345/2013 i Uredbom (EU) br. 346/2013 samo upravitelji čija ukupna imovina pod upravljanjem ne premašuje prag iz članka 3. stavka 2. točke (b) Direktive 2011/61/EU Europskog parlamenta i Vijeća
                  21
                kvalificirani su za upotrebu oznaka „EuVECA” i „EuSEF”.
            
            
               (2)Komunikacijom o planu ulaganja za Europu od 16. studenoga 2014.
                  22
                daje se sveobuhvatna strategija za rješavanje nedostatka financija koji sputava potencijal Europe za rast i osiguravanje radnih mjesta svojim građanima. Cilj joj je potaknuti privatna ulaganja upotrebom javnih financijskih sredstava i poboljšavanjem pravnog okvira za ulagačko okruženje.
            
            
               (3)Komunikacija o uniji tržišta kapitala od 30. rujna 2015.
                  23
                važan je element Plana ulaganja. Cilj joj je smanjenje fragmentacije financijskih tržišta i povećanje ponude kapitala poduzećima uspostavom istinskog jedinstvenog tržišta kapitala. Komunikacijom se određuje da je Uredbu (EU) br. 345/2013 i Uredbu (EU) br. 346/2013 potrebno izmijeniti kako bi se osiguralo da okviri mogu na najbolji mogući način podržavati ulaganja u MSP-ove.
            
            
               (4)Tržište kvalificiranih fondova poduzetničkog kapitala i kvalificiranih fondova za socijalno poduzetništvo treba biti otvoreno kako bi se povećali učinci razmjera, smanjili troškovi transakcija i operativni troškovi, poboljšalo tržišno natjecanje i ulagateljima ponudilo veću mogućnost izbora. Povećavanje osnovice mogućih upravitelja pridonosi otvaranju tog tržišta. Od njega bi korist trebali imati subjekti koji traže ulaganja jer im se time pruža pristup financiranju iz većeg i raznovrsnijeg opsega izvora rizičnih ulaganja. Stoga je opseg Uredbe (EU) br. 345/2013 i Uredbe (EU) br. 346/2013 potrebno proširiti otvaranjem mogućnosti upotrebe oznaka „EuVECA” i „EuSEF” upraviteljima subjekata za zajednička ulaganja koji su dobili odobrenje u skladu s člankom 6. Direktive 2011/61/EU. 
            
            
               (5)Kako bi se održala visoka razina zaštite ulagatelja, na te bi se upravitelje trebali nastaviti primjenjivati uvjeti Direktive 2011/61/EU uz pridržavanje određenih odredbi Uredbe (EU) br. 345/2013 i Uredbe (EU) br. 346/2013, konkretno odredbi koje se odnose na prihvatljiva ulaganja, ciljane ulagatelje i zahtjeve u pogledu dostave informacija.
            
            
               (6)Kako bi se osiguralo da su nadležna tijela upoznata sa svakom novom upotrebom oznaka „EuVECA” i „EuSEF”, upravitelji subjekata za zajednička ulaganja koji su dobili odobrenje u skladu s člankom 6. Direktive 2011/61/EU trebali bi registrirati svaki kvalificirani fond poduzetničkog kapitala i kvalificirani fond za socijalno poduzetništvo kojim namjeravaju upravljati i trgovati. Time bi se trebalo osigurati da ti upravitelji mogu nastaviti primjenjivati svoje poslovne modele tako što će imati mogućnost upravljati subjektima za zajednička ulaganja s poslovnim nastanom u drugim državama članicama istovremeno još više proširujući raspon proizvoda koje nude.
            
         
         
            
               (7)Raspon prihvatljivih subjekata u koje kvalificirani fondovi poduzetničkog kapitala mogu ulagati može se proširiti kako bi se dodatno povećala ponuda kapitala poduzećima. Definicija kvalificiranih subjekata za imovinu stoga bi trebala obuhvaćati poduzeća s do 499 zaposlenika (mala poduzeća srednje tržišne kapitalizacije) i mala i srednja poduzeća nabrojena na rastućim tržištima malih i srednjih poduzeća. Nove mogućnosti ulaganja također bi trebale omogućiti subjektima u fazi rasta koji već imaju pristup drugim izvorima financiranja, kao što su rastuća tržišta malih i srednjih poduzeća, primanje kapitala iz kvalificiranih fondova poduzetničkog kapitala koji bi dalje trebali pridonijeti razvoju rastućih tržišta malih i srednjih poduzeća.
            
            
               (8)Kvalificiranim fondovima poduzetničkog kapitala trebalo bi se dopustiti dugoročnije sudjelovanje na ljestvici financiranja za neuvrštene MSP-ove, neuvrštena mala poduzeća srednje tržišne kapitalizacije i MSP-ove uvrštene na rastućim tržištima malih i srednjih poduzeća, kako bi se dodatno poboljšao njihov potencijal za ostvarivanje povrata od brzorastućih poduzeća. Stoga je potrebno dozvoliti naknadna ulaganja nakon prvog ulaganja.
            
            
               (9)Postupci registracije trebali bi biti troškovno učinkoviti. Stoga bi registracija upravitelja u skladu s Uredbom (EU) br. 345/2013 i Uredbom (EU) br. 346/2013 ujedno trebala poslužiti svrsi registracije navedene u Direktivi 2011/61/EU. Na odluke o registracijama i neprijavljivanje u skladu s Uredbom (EU) br. 345/2013 ili Uredbom (EU) br. 346/2013 trebalo bi se, prema potrebi, primjenjivati sudsko preispitivanje.
            
            
               (10)Potrebno je pojasniti da zabrana državi članici domaćinu da nameće uvjete ili administrativne postupke u odnosu na trgovanje kvalificiranim fondovima poduzetničkog kapitala i kvalificiranim fondovima za socijalno poduzetništvo na njezinu državnom području uključuje zabranu nametanja naknada i ostalih pristojbi upraviteljima tih fondova.
            
            
               (11)Uredbom (EU) br. 345/2013 i Uredbom (EU) br. 346/2013 sada se zahtijeva da upravitelji kvalificiranih fondova poduzetničkog kapitala i kvalificiranih fondova za socijalno poduzetništvo u svakom trenutku moraju imati dovoljno sredstava. Kako bi se osiguralo dosljedno razumijevanje u cijeloj Uniji toga što čini dostatna vlastita sredstva za te upravitelje, trebalo bi od Europskog nadzornog tijela („ESMA”) zahtijevati da izradi nacrt regulatornih tehničkih standarda kojima se propisuju metodologije kojima se utvrđuje što čini dostatna vlastita sredstva. 
            
            
               (12)S obzirom na to da se ovom Uredbom upraviteljima subjekata za zajednička ulaganja koji su dobili odobrenje u skladu s člankom 6. Direktive 2011/61/EU omogućuje upotreba oznaka „EuVECA” i „EuSEF”, središnja baza podataka, koju vodi ESMA u skladu s Uredbom (EU) br. 345/2013 i Uredbom (EU) br. 346/2013, trebala bi uključivati i informacije koje se odnose na kvalificirane fondove poduzetničkog kapitala i kvalificirane fondove za socijalno poduzetništvo kojima upravljaju i trguju ti upravitelji.
            
            
               (13)Budući da ciljeve ove Uredbe, točnije dodatno jačanje unutarnjeg tržišta za kvalificirane fondove poduzetničkog kapitala i kvalificirane fondove za socijalno poduzetništvo jačanjem upotrebe oznaka „EuVECA” i „EuSEF”, države članice ne mogu postići u dostatnoj mjeri i da se njih, zbog njihova opsega i učinaka, može bolje ostvariti na razini Unije, Unija može donijeti mjere u skladu s načelom supsidijarnosti, kako je predviđeno u članku 5. Ugovora o Europskoj uniji. U skladu s načelom proporcionalnosti, ova Uredba ne izlazi iz okvira onoga što je potrebno za postizanje postavljenih ciljeva u skladu s člankom 5. stavkom 4. Ugovora o Europskoj uniji.
            
            
               (14)Uredbu (EZ) br. 345/2013 i Uredbu (EU) br. 346/2013 potrebno je na odgovarajući način izmijeniti,
            
            
               DONIJELI SU OVU UREDBU:
            
            
               Članak 1.
            
            
               Uredba (EU) br. 345/2013 mijenja se kako slijedi:
            
            
               (1)U članku 2. stavak 2. zamjenjuje se sljedećim:
            
            
               „2.
                     Članci 5. i 6., članak 13. stavak 1. točke (c) i (i) te članak 14.a ove Uredbe primjenjuju se na upravitelje subjekata za zajednička ulaganja koji su dobili odobrenje u skladu s člankom 6. Direktive 2011/61/EU koji upravljaju imovinom kvalificiranih fondova poduzetničkog kapitala i namjeravaju upotrebljavati oznaku „EuVECA” u odnosu na trgovanje tim fondovima u Uniji.”
            
            
               (2)Članak 3. mijenja se kako slijedi:
            
            
               (a)
                     točka (k) zamjenjuje se sljedećim:
            
            
               „(k)
                     „matična država članica” znači država članica u kojoj upravitelj kvalificiranog fonda poduzetničkog kapitala ima registrirano sjedište;”
            
            
               (b)
                     u točki (d) alineja i. zamjenjuje se sljedećim:
            
            
               „i.
                     u trenutku prvog ulaganja kvalificiranog fonda poduzetničkog kapitala u taj subjekt zadovoljava jedan od sljedećih uvjeta:
            
            
               —
                     subjekt nije uvršten za trgovanje na uređenom tržištu niti na multilateralnoj tržišnoj platformi (MTP) kako je definirano u članku 4. stavku 1. točkama 21. i 22. Direktive 2014/65/EU Europskog parlamenta i Vijeća* te zapošljava do 499 osoba;
            
            
               —
                     subjekt je malo i srednje poduzeće kako je definirano u članku 4. stavku 1. točki 12. Direktive 2014/65/EU koje je uvršteno na rastuće tržište malih i srednjih poduzeća kako je definirano u članku 4. stavku 1. točki 13. te Direktive.”
            
         
         
            
               (c)
                     točka (m) zamjenjuje se sljedećim:
            
            
               „(m)
                     „nadležno tijelo” znači:
            
            
               i.
                     za upravitelje iz članka 2. stavka 1. ove Uredbe, nadležno tijelo iz članka 3. stavka 3. točke (a) Direktive 2011/61/EU;
            
            
               ii.
                     za upravitelje iz članka 2. stavka 2. ove Uredbe, nadležno tijelo iz članka 7. stavka 1. Direktive 2011/61/EU;
            
            
               iii.
                     za kvalificirane fondove poduzetničkog kapitala, nadležno tijelo države članice u kojoj kvalificirani fond poduzetničkog kapitala ima registrirani ured ili sjedište;”
            
            
               _______________________________________________________________
            
            
               *
                     Direktiva 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (SL L 173, 12.6.2014., str. 349.).
            
            
               (3)U članku 10. umeće se sljedeći stavak 3.:
            
            
               „3.
                     ESMA će izraditi nacrt regulatornih tehničkih standarda u kojem će odrediti metodologije kojima se utvrđuje što čini dostatna vlastita sredstva. Tim će se metodologijama:
            
            
               (a)
                     razlikovati između toga što čini dostatna vlastita sredstva za kvalificirane fondove poduzetničkog kapitala s unutarnjim upravljanjem i dostatna vlastita sredstva za upravitelje kvalificiranih fondova poduzetničkog kapitala koji su vanjski upravitelji;
            
            
               (b)
                     uzeti u obzir veličinu i unutarnju organizaciju upravitelja iz članka 2. stavka 1. kako bi se osiguralo neutralne uvjete tržišnog natjecanja između tih upravitelja i upravitelja iz stavka 2. tog članka;
            
            
               (c)
                     osigurati da iznosi koji su rezultat primjene tih metodologija ne premašuju iznose propisane člankom 9. Direktive 2011/61/EU.
            
            
               ESMA Komisiji dostavlja taj nacrt regulatornih tehničkih standarda do [18 mjeseci od datuma početka primjene ove Uredbe].
            
            
               Komisiji se delegira ovlast za donošenje regulatornih tehničkih standarda iz prvog podstavka ovog stavka u skladu s člancima od 10. do 14. Uredbe (EU) br. 1095/2010.”;
            
            
               (4)u članku 14. dodaju se sljedeći stavci 3.a i 3.b.:
            
            
               „3.a
                     Upravitelji iz stavka 1. dobit će od nadležnog tijela svoje matične države članice obavijest o tome jesu li registrirani kao upravitelj kvalificiranog fonda poduzetničkog kapitala najkasnije dva mjeseca nakon što su dostavili sve informacije iz stavka 1.
            
            
               3.b
                     Registracija u skladu s ovim člankom čini registraciju u smislu članka 3. stavka 3. Direktive 2011/61/EU.”;
            
            
               (5)Umeću se sljedeći članci 14.a i 14.b:
            
            
               „Članak 14.a
            
            
               1.
                     Upravitelji subjekata za zajednička ulaganja koji su dobili odobrenje u skladu s člankom 6. Direktive 2011/61/EU podnose zahtjeve za registraciju kvalificiranih fondova poduzetničkog kapitala za koje namjeravaju upotrebljavati oznaku „EuVECA”.
            
         
         
            
               2.
                     Zahtjev za registraciju iz stavka 1. predaje se nadležnom tijelu kvalificiranog fonda poduzetničkog kapitala i mora sadržavati sljedeće:
            
            
               (a)
                     pravila o fondovima ili osnivačke akte kvalificiranog fonda poduzetničkog kapitala;
            
            
               (b)
                     informacije o depozitaru;
            
            
               (c)
                     informacije navedene u članku 14. stavku 1.
            
            
               Za potrebe prvog podstavka točke (c), informacije o mjerama poduzetima radi ispunjavanja zahtjeva Poglavlja II. ove Uredbe odnose se na mjere poduzete radi ispunjavanja zahtjeva iz članaka 5. i 6. i članka 13. stavka 1. točaka (c) i (i).
            
            
               3.
                     Nadležno tijelo kvalificiranog fonda poduzetničkog kapitala registrira svaki fond kao kvalificirani fond poduzetničkog kapitala ako upravitelj fonda ispunjava uvjete iz članka 14. stavka 2.
            
            
               4.
                     Nadležno tijelo kvalificiranog fonda poduzetničkog kapitala obavještava upravitelje iz stavka 1. o tome je li fond registriran kao kvalificirani fond poduzetničkog kapitala najkasnije dva mjeseca nakon što su upravitelji dostavili sve informacije iz stavka 2.
            
            
               5.
                     Registracija kvalificiranih fondova poduzetničkog kapitala iz stavaka 1., 2. i 3. vrijedi na cijelom području Unije i na temelju nje je dopušteno trgovanje tim fondovima pod oznakom „EuVECA” u cijeloj Uniji.
            
            
               Članak 14.b
            
            
               Svako odbijanje registracije upravitelja iz članka 14. i fondova iz članka 14.a mora se obrazložiti i o njemu obavijestiti upravitelje iz tih članaka te se na njega može uložiti žalbu pred sudom. To pravo na žalbu postoji i kada u roku od dva mjeseca nakon podnošenja zahtjeva nije donesena nikakva odluka o registraciji.”;
            
            
               (6)U članku 16. stavci 1. i 2. zamjenjuju se sljedećim:
            
            
               „1.
                     Nadležna tijela matičnih država članica odmah obavještavaju nadležna tijela država članica domaćina i ESMA-u o svakoj registraciji upravitelja kvalificiranog fonda poduzetničkog kapitala, o svakom dodatku novog kvalificiranog fonda poduzetničkog kapitala, o svakom dodatku novog sjedišta za osnivanje kvalificiranog fonda poduzetničkog kapitala ili o svakom dodavanju nove države članice u kojoj upravitelj kvalificiranog fonda poduzetničkog kapitala namjerava trgovati tim fondovima. 
            
            
               Za potrebe prvog podstavka, nadležno tijelo kvalificiranog fonda poduzetničkog kapitala koji je registriran u skladu s člankom 14.a odmah obavještava nadležno tijelo matične države članice upravitelja tog kvalificiranog fonda poduzetničkog kapitala o toj registraciji.
            
            
               2.
                     Nadležna tijela država članica domaćina ne nameću upraviteljima kvalificiranih fondova poduzetničkog kapitala nikakve zahtjeve ni administrativne postupke u pogledu trgovanja njihovim kvalificiranim fondovima poduzetničkog kapitala i ne zahtijevaju nikakvo odobrenje tog trgovanja prije nego što se s njime započne.
            
            
               Uvjeti ili administrativni postupci iz prvog podstavka uključuju naknade i ostale pristojbe.”
            
            
               (7)Članak 17. zamjenjuje se sljedećim:
            
            
               „Članak 17.
            
            
               ESMA vodi središnju bazu podataka koja je javno dostupna na internetu i koja sadržava popis svih upravitelja kvalificiranih fondova poduzetničkog kapitala koji upotrebljavaju oznaku „EuVECA” i kvalificiranih fondova poduzetničkog kapitala za koje ju upotrebljavaju, te zemalja u kojima se trguje tim fondovima.”;
            
            
               (8)U članku 20. stavku 2. datum „16. svibnja 2015.” zamjenjuje se datumom „[24 mjeseca od datuma početka primjene ove Uredbe]”;
            
            
               (9)Članak 21. mijenja se kako slijedi:
            
         
         
            
               (a)
                     stavak 1. točka (c) zamjenjuje se sljedećim:
            
            
               „(c)
                     upotrebljava oznaku „EuVECA”, ali nije registriran u skladu s člankom 14. ili kvalificirani fond poduzetničkog kapitala nije registriran u skladu s člankom 14.a;”
            
            
               (b)
                     stavak 1. točka (e) zamjenjuje se sljedećim:
            
            
               „(e)
                     ishodio je registraciju na temelju neistinite dokumentacije ili na drugi neprimjeren način, u suprotnosti s člankom 14. ili člankom 14.a;”
            
            
               (c)
                     stavak 2. točka (a) zamjenjuje se sljedećim:
            
            
               „(a)
                     poduzima mjere kako bi osiguralo da predmetni upravitelj kvalificiranog fonda poduzetničkog kapitala poštuje članke 5. i 6., članak 7. točke (a) i (b) te članke 12. – 14.a;”
            
            
               (10)U članku 26. stavku 2. točki (a) datum „22. srpnja 2017.” zamjenjuje se datumom „[48 mjeseci od datuma početka primjene ove Uredbe]”.
            
            
               Članak 2.
            
            
               Uredba (EU) br. 346/2013 mijenja se kako slijedi:
            
            
               (11)U članku 2. stavak 2. zamjenjuje se sljedećim:
            
            
               „2.
                     Članci 5., 6. i 10, članak 13. stavak 2., članak 14. stavak 1. točke (d), (e) i (f) i članak 15.a ove Uredbe primjenjuju se na upravitelje subjekata za zajednička ulaganja koji su dobili odobrenje u skladu s člankom 6. Direktive 2011/61/EU koji upravljaju imovinom kvalificiranih fondova za socijalno poduzetništvo i namjeravaju upotrebljavati oznaku „EuSEF” u odnosu na trgovanje tim fondovima u Uniji.”
            
            
               (12)Članak 3. mijenja se kako slijedi:
            
            
               (a)
                     točka (k) zamjenjuje se sljedećim:
            
            
               „matična država članica” znači država članica u kojoj upravitelj kvalificiranog fonda za socijalno poduzetništvo ima registrirano sjedište;”
            
            
               (b)
                     točka (m) zamjenjuje se sljedećim:
            
            
               „(m)
                     „nadležno tijelo” znači:
            
            
               i.
                     za upravitelje iz članka 2. stavka 1. ove Uredbe, nadležno tijelo iz članka 3. stavka 3. točke (a) Direktive 2011/61/EU;
            
            
               ii.
                     za upravitelje iz članka 2. stavka 2. ove Uredbe, nadležno tijelo iz članka 7. stavka 1. Direktive 2011/61/EU;
            
            
               iii.
                     za kvalificirane fondove za socijalno poduzetništvo, nadležno tijelo države članice u kojoj kvalificirani fond za socijalno poduzetništvo ima registriran ured ili sjedište;”
            
            
               (13)U članku 11. dodaje se sljedeći stavak 3.:
            
         
         
            
               „3.
                     ESMA će izraditi nacrt regulatornih tehničkih standarda u kojem će odrediti metodologije kojima se utvrđuje što čini dostatna vlastita sredstva. Tim će se metodologijama:
            
            
               (a)
                     razlikovati između toga što čini dostatna vlastita sredstva za kvalificirane fondove za socijalno poduzetništvo s unutarnjim upravljanjem i dostatna vlastita sredstva za upravitelje kvalificiranih fondova za socijalno poduzetništvo koji su vanjski upravitelji;
            
            
               (b)
                     uzeti u obzir veličinu i unutarnju organizaciju upraviteljâ iz članka 2. stavka 1. kako bi se osigurali neutralni uvjeti tržišnog natjecanja između tih upravitelja i upravitelja iz stavka 2. tog članka;
            
            
               (c)
                     osigurati da iznosi koji su rezultat primjene tih metodologija ne premašuju iznose propisane člankom 9. Direktive 2011/61/EU.
            
            
               ESMA Komisiji dostavlja taj nacrt regulatornih tehničkih standarda do [18 mjeseci od datuma početka primjene ove Uredbe].
            
            
               Komisiji se delegira ovlast za donošenje regulatornih tehničkih standarda iz prvog podstavka ovog stavka u skladu s člancima od 10. do 14. Uredbe (EU) br. 1095/2010.”;
            
            
               (14)u članku 15. dodaju se sljedeći stavci 3.a i 3.b:
            
            
               „3.a
                     Upravitelji iz stavka 1. dobit će od nadležnog tijela svoje matične države članice obavijest o tome jesu li registrirani kao upravitelj kvalificiranog fonda za socijalno poduzetništvo najkasnije dva mjeseca nakon što su dostavili sve informacije iz stavka 1.
            
            
               3.b
                     Registracija u skladu s ovim člankom čini registraciju u smislu članka 3. stavka 3. Direktive 2011/61/EU.”;
            
            
               (15)Umeću se sljedeći članci 15.a i 15.b:
            
            
               „Članak 15.a
            
            
               1.
                     Upravitelji subjekata za zajednička ulaganja koji su dobili odobrenje u skladu s člankom 6. Direktive 2011/61/EU podnose zahtjeve za registraciju kvalificiranih fondova za socijalno poduzetništvo za koje namjeravaju upotrebljavati oznaku „EuSEF”.
            
            
               2.
                     Zahtjev za registraciju iz stavka 1. podnosi se nadležnom tijelu kvalificiranog fonda za socijalno poduzetništvo i mora sadržavati sljedeće:
            
            
               (a)
                     pravila o fondovima ili osnivačke akte kvalificiranog fonda za socijalno poduzetništvo;
            
            
               (b)
                     informacije o depozitaru;
            
            
               (c)
                     informacije navedene u članku 15. stavku 1.
            
            
               Za potrebe prvog podstavka točke (c), informacije o mjerama poduzetima radi ispunjavanja zahtjeva Poglavlja II. ove Uredbe odnose se na mjere poduzete radi ispunjavanja zahtjeva iz članaka 5., 6., 10., članka 13. stavka 2. i članka 14. stavka 1. točaka (d), (e) i (f).
            
            
               3.
                     Nadležno tijelo kvalificiranog fonda za socijalno poduzetništvo registrira svaki fond kao kvalificirani fond za socijalno poduzetništvo ako upravitelj fonda ispunjava uvjete iz članka 15. stavka 2.
            
            
               4.
                     Nadležno tijelo kvalificiranog fonda za socijalno poduzetništvo obavještava upravitelje iz stavka 1. o tome je li fond registriran kao kvalificirani fond za socijalno poduzetništvo najkasnije dva mjeseca nakon što su upravitelji dostavili sve informacije iz stavka 2.
            
            
               5.
                     Registracija kvalificiranih fondova za socijalno poduzetništvo iz stavaka 1., 2. i 3. vrijedi na cijelom području Unije i na temelju nje je dopušteno trgovanje tim fondovima pod oznakom „EuSEF” u cijeloj Uniji.
            
         
         
            
               Članak 15.b
            
            
               Svako odbijanje registracije upravitelja iz članka 15. i fondova iz članka 15.a mora se obrazložiti i o njemu obavijestiti upravitelje iz tih članaka te se na njega može uložiti žalbu pred sudom. To pravo na žalbu postoji i kada u roku od dva mjeseca nakon podnošenja zahtjeva nije donesena nikakva odluka o registraciji.”;
            
            
               (16)U članku 17. stavci 1. i 2. zamjenjuju se sljedećim:
            
            
               „1.
                     Nadležna tijela matičnih država članica odmah obavještavaju nadležna tijela država članica domaćina i ESMA-u o svakoj registraciji upravitelja kvalificiranog fonda za socijalno poduzetništvo, o svakom dodatku novog kvalificiranog fonda za socijalno poduzetništvo, o svakom dodatku novog sjedišta za osnivanje kvalificiranog fonda za socijalno poduzetništvo ili o svakom dodavanju nove države članice u kojoj upravitelj kvalificiranog fonda za socijalno poduzetništvo namjerava trgovati tim fondovima.
            
            
               Za potrebe prvog podstavka, nadležno tijelo kvalificiranog fonda za socijalno poduzetništvo koji je registriran u skladu s člankom 15.a odmah obavještava nadležno tijelo matične države članice upravitelja tog kvalificiranog fonda za socijalno poduzetništvo o toj registraciji.
            
            
               2.
                     Nadležna tijela država članica domaćina ne nameću upraviteljima kvalificiranih fondova za socijalno poduzetništvo nikakve zahtjeve ni administrativne postupke u pogledu trgovanja njihovim kvalificiranim fondovima za socijalno poduzetništvo i ne zahtijevaju nikakvo odobrenje tog trgovanja prije nego što se s njime započne.
            
            
               Uvjeti ili administrativni postupci iz prvog podstavka uključuju naknade i ostale pristojbe.”
            
            
               (17)Članak 18. zamjenjuje se sljedećim:
            
            
               „Članak 18.
            
            
               ESMA vodi središnju bazu podataka koja je javno dostupna na internetu i koja sadržava popis svih upravitelja kvalificiranih fondova za socijalno poduzetništvo koji upotrebljavaju oznaku „EuSEF” i kvalificiranih fondova za socijalno poduzetništvo za koje ju upotrebljavaju, te zemalja u kojima se trguje tim fondovima.”;
            
            
               (18) U članku 21. stavku 2. datum „16. svibnja 2015.” zamjenjuje se datumom „[24 mjeseca od datuma početka primjene ove Uredbe]”;
            
            
               (19)Članak 22. mijenja se kako slijedi:
            
            
               (a)
                     stavak 1. točka (c) zamjenjuje se sljedećim:
            
            
               „(c)
                     upotrebljava oznaku „EuSEF”, ali nije registriran u skladu s člankom 15. ili kvalificirani fond za socijalno poduzetništvo nije registriran u skladu s člankom 15.a;”
            
            
               (b)
                     stavak 1. točka (e) zamjenjuje se sljedećim:
            
            
               „(e)
                     ishodio je registraciju na temelju neistinite dokumentacije ili na drugi neprimjeren način, u suprotnosti s člankom 15. ili člankom 15.a;”
            
            
               (c)
                     stavak 2. točka (a) zamjenjuje se sljedećim:
            
            
               „(a)
                     poduzima mjere kako bi osiguralo da predmetni upravitelj kvalificiranog fonda za socijalno poduzetništvo poštuje članke 5. i 6., članak 7. točke (a) i (b) te članke 13. – 15.a;”
            
            
               (20)U članku 27. stavku 2. točki (a) datum „22. srpnja 2017.” zamjenjuje se datumom „[48 mjeseci od datuma početka primjene ove Uredbe]”.
            
            
               Članak 3.
            
         
         
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu
            
            
               
                  Za Europski parlament
                        Za Vijeće
               
               
                  Predsjednik
                        Predsjednik
               
            
         
         
            
                  
                     (1)
                  Uredba (EU) br. 345/2013 Europskog parlamenta i Vijeća od 17. travnja 2013. o europskim fondovima poduzetničkog kapitala (SL L 115, 25.4.2013., str. 1.)
               
               
                  
                     (2)
                  Uredba (EU) br. 346/2013 Europskog parlamenta i Vijeća od 17. travnja 2013. o europskim fondovima za socijalno poduzetništvo (SL L 115, 25.4.2013., str. 18.).
               
               
                  
                     (3)
                  Komunikacija Komisije Europskom parlamentu,Vijeću, Europskom gospodarskom i socijalnom odboru, Odboru regija i Europskoj investicijskoj banci: Plan ulaganja za Europu (COM(2014)0903 final).
               
               
                  
                     (4)
                  Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija: Akcijski plan o izgradnji unije tržišta kapitala (COM(2015)468 final).
               
               
                  
                     (5)
                  Uredba (EU) 2015/1017 Europskog parlamenta i Vijeća od 25. lipnja 2015. o Europskom fondu za strateška ulaganja, Europskom savjetodavnom centru za ulaganja i Europskom portalu projekata ulaganja i o izmjeni uredaba (EU) br. 1291/2013 i (EU) br. 1316/2013 – Europski fond za strateška ulaganja (SL L 169, 1.7.2015., str. 1.).
               
               
                  
                     (6)
                  Komunikacija Komisije Europskom parlamentu, Vijeću, Europskoj središnjoj banci, Europskom gospodarskom i socijalnom odboru i Odboru regija: Program za primjerenost i učinkovitost propisa (REFIT): Trenutačno stanje i izgledi za budućnost, (COM(2014) 368 final).
               
               
                  
                     (7)
                  Uredba (EU) br. 1291/2013 Europskog parlamenta i Vijeća od 11. prosinca 2013. o osnivanju Okvirnog programa za istraživanja i inovacije Obzor 2020. (2014. – 2020.) i o stavljanju izvan snage Odluke br. 1982/2006/EZ (SL L 347, 20.12.2013., str. 104.).
               
               
                  
                     (8)
                  Uredba (EU) br. 1287/2013 Europskog parlamenta i Vijeća od 11. prosinca 2013. o uspostavi Programa za konkurentnost poduzeća te malih i srednjih poduzeća (COSME) (2014.–2020.) i o stavljanju izvan snage Odluke br. 1639/2006/EZ (SL L 347/33, 20.12.2013.).
               
               
                  
                     (9)
                  Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija: Poboljšanje jedinstvenog tržišta: više prilika za ljude i poduzeća (COM(2015)0550 final).
               
               
                  
                     (10)
                  Direktiva 2011/61/EU Europskog parlamenta i Vijeća od 8. lipnja 2011. o upraviteljima alternativnih investicijskih fondova i o izmjeni direktiva 2003/41/EZ i 2009/65/EZ te uredbi (EZ) br. 1060/2009 i (EU) br. 1095/2010 (SL L 174, 1.7.2011., str. 1.)
               
               
                  
                     (11)
                  Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija: Program rada Komisije za 2016., „Vrijeme je za drugačiji način rada” (COM(2015) 610 final).
               
               
                  
                     (12)
                  Uredba (EU) 2015/760 Europskog parlamenta i Vijeća od 29. travnja 2013. o europskim fondovima za dugoročna ulaganja (SL L 123, 19.5.2015., str. 98.).
               
               
                  
                     (13)
                  Direktiva 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (SL L 173, 12.6.2014., str. 349.).
               
               
                  
                     (14)
                  Mišljenje Odbora za nadzor regulative dostupno je na: […]
               
               
                  
                     (15)
                  Izvješće o procjeni učinka i sažetak dostupni su na: […]
               
               
                  
                     (16)
                  SL C […], […], str. […].
               
               
                  
                     (17)
                  SL C , , str. .
               
               
                  
                     (18)
                  Stajalište Europskog parlamenta od .................... (............) i Odluka Vijeća od .................
               
               
                  
                     (19)
                  Uredba (EU) br. 345/2013 Europskog parlamenta i Vijeća od 17. travnja 2013. o europskim fondovima poduzetničkog kapitala (SL L 115, 25.4.2013., str. 1.)
               
               
                  
                     (20)
                  Uredba (EU) br. 346/2013 Europskog parlamenta i Vijeća od 17. travnja 2013. o europskim fondovima za socijalno poduzetništvo (SL L 115, 25.4.2013., str. 18.)
               
               
                  
                     (21)
                  Direktiva 2011/61/EU Europskog parlamenta i Vijeća od 8. lipnja 2011. o upraviteljima alternativnih investicijskih fondova i o izmjeni direktiva 2003/41/EZ i 2009/65/EZ te uredbi (EZ) br. 1060/2009 i (EU) br. 1095/2010 (SL L 174, 1.7.2011., str. 1.)
               
               
                  
                     (22)
                  Komunikacija Komisije Europskom parlamentu, Vijeću, Europskoj središnjoj banci, Europskom gospodarskom i socijalnom odboru, Odboru regija i Europskoj investicijskoj banci: Plan ulaganja za Europu (COM(2014)903 final).
               
               
                  
                     (23)
                  Komunikacija Komisije Europskom parlamentu, Vijeću, Europskoj središnjoj banci, Europskom gospodarskom i socijalnom odboru i Odboru regija: Akcijski plan o izgradnji unije tržišta kapitala (COM(2015)468 final).